Človek turkanský

Človek turkanský (lat. Homo rudolfensis alebo novšie aj Kenyanthropus rudolfensis alebo zriedkavejšie Australopithecus rudolfensis, Pithecanthropus habilis rudolfensis [plus Paranthropus species nov.], Pithecanthropus rudolfensis) je vyhynutý druh najstarších príslušníkov rodu Homo.

Vytvorenie druhu 
Druh vytvoril v roku 1978 v ruskom texte V. P. Alexejev pod názvom Pithecanthropus rudolfensis (Text bol v roku 1986 preložený do angličtiny a tento sa rok sa často mylne uvádza ako rok opisu druhu). Autor síce výslovne neuviedol holotyp, ale z textu vyplýva, že zaňho považuje nález KNM-ER 1470 (neskôr bol stanovený ako lektotyp druhu).

Do rodu Homo druh preniesol (a teda na Homo rudolfensis premenoval) Groves v roku 1989.

Názov druhu je odvodený zo staršieho názvu náleziska na brehu Rudolfovho jazera (dnes nazývaného jazero Turkana) v Keni.

Zaradenie 
Niekedy sa namiesto do rodu človek (Homo) zaraďuje do rodu australopitek a v posledných rokoch už pomerne často do rodu Kenyanthropus (radí ho tak o.i. známy bádateľ I. Tattersall, podľa ktorého sa Kenyanthropus rudolfensis vyvinul z druhu Kenaynthropus platyops; pozri napr. dosť rozšírený obrázok tu ). Drobyševskij radí časť nálezov ako Protopithecanthropus habilis rudolfensis a inú časť ako nový druh Paranthropus (podrod Zinjanthropus) species nov., ale je zdá sa jediný, kto takto postupuje.

Okrem toho sa (skôr staršie) zaraďuje pod druh Homo habilis v širšom zmysle, vyčlenením z ktorého bol pôvodne vytvorený.

Nálezy 
Obyčajne sa sem zaraďujú nálezy: 
KNM-ER 1470 (lebka zrekonštruovaná zo 150 úlomkov, 1,88-1,95 mil. BP), KNM-ER 1483, KNM-ER 3732, KNM-ER 1590 (lebka), KNM-ER 1801, KNM-ER 1802 (sánka; ale pozri nižšie), KNM-ER 3732, KNM-ER 3734
možno aj KNM-ER 1472, KNM-ER 1481, KNM-ER 3891, KNM-ER 819, KNM-ER 1482, KNM-ER 1803, UR 501 (Uraha, Malawi, sánka, 2,4 mil. rokov), KNM-BC 1 (Chemeron/Baringo, Keňa, spánková kosť, 2,4 mil. rokov, podľa podľa Schwartz a Tattersall 2005 skôr patrí k druhu Paranthropus aethiopicus), Shungura členy E-H (oblasť Omo, Etiópia, 2,3 mil rokov, zrejme sa myslia minimálne nálezy L. 894-76-898, L. 860, ?L. 40-19) a nález z lokality Nachukui (West Turkana, Keňa, 2,3 mil. rokov, zrejme sa myslí nález KNM-WT 42718)  
Občas sa sem zaraďuje aj nález AL 666-1 (Hadar).

Vysvetlivky: KNM = Kenya National Museum, ER = East Rudolf/East Turkana, teda východný breh jazera Turkana, WT = West Turkana, teda západný breh jazera Turkana, L. = Shungura Formation, BC = Baringo Chemeron

O možných mimoafrických nálezoch pozri v článku Homo habilis.

Zmeny v roku 2012 
V roku 2012 bolo oznámené, že nálezu KNM-ER 1470 sú veľmi podobné a teda do rovnakého druhu patria nové africké nálezy KNM-ER 62000, KNM-ER 60000 a KNM-ER 62003 (všetky majú vek 1,78 až 1,95 mil. rokov). Zároveň bol oznámené, že týmito nálezmi je existencia samostatného druhu Homo rudolfensis - prinajmenšom pokiaľ sa hodnotia len tieto štyri nálezy - definitívne potvrdená . Tento záver nie je nesporný, napr. Lee Berger považuje toto hodnotenie nálezov za slabo doložené .

Súčasne bola spochybnená príslušnosť nálezu KNM-ER 1802 k druhu Homo rudolfensis, pretože je vraj značne odlišný od nálezov KNM-ER 1470, 62000, 60000 a 62003;  nález KNM-ER 1802 má po novom patriť skôr pod druh Homo habilis v užšom zmysle alebo má tvoriť úplne nový (nepomenovaný) druh rodu Homo (t.j. ďalší druh popri druhoch Homo habilis, Homo rudolfensis, Homo erectus a Homo ergaster) . 

K ostatným vyššie uvedeným nálezom obyčajne zaraďovaným pod Homo rudolfensis nebolo v tejto súvislosti zaujaté žiadne stanovisko.

Datovanie (stav v roku 2011) 
Človek turkanský žil pred 2,5/2,4–1,9/1,8/1,6 miliónmi rokov. 

Najstaršie nálezy sú staré 2,5/2,4 mil. BP - Uraha (2,5-2,3 mil. BP), Chemeron (2,456 - 2,393 mil. BP), Nachukui (2,4-2,3 mil.), Shungura (od 2,4/2,3 mil. BP). 

K vrchnému dátumu: Všetky nálezy sú staršie ako 1,88 mil. BP (t.j. zhruba 1,9 mil. BP) s výnimkou KNM-ER 1590, ktorý má 1,8/1,86/1,87 mil. rokov a nálezu KNM-ER 819, ktorý má 1,6 mil. rokov

Charakteristika 
Pre druh je charakteristická zmes znakov druhu Kenaynthropus platyops (najmä skelet tváre), rodu Australopithecus a raných príslušníkov rodu Homo (najmä postkraniálny komplex). 

Vážil 30 kg. Oproti druhu Homo habilis v užšom zmysle mal Homo rudolfensis:
vyššiu a gracilnejšiu postavu (150 cm alebo 135 cm)
predĺžené dolné končatiny
väčšiu mozgovňu (700-800 cm3)
trojkorenné horné premoláry (Homo habilis ich mal dvojkorenné)
robustnejšie čeľuste
(podľa nálezu KNM ER 1470:) málo výrazný nadočnicový val, iba nepatrnú priehlbinu tesne nad ním, zaoblené záhlavie a pomerne vysokú tvár

Žil na savane kombinovanej s lesostepou. Živil sa rastlinami a drobnou zverinou.

Pozri aj charakteristiku Homo habilis v širšom zmysle v článku Homo habilis.

Vývojové vzťahy 
Vyvinul sa buď z druhu Kenyanthropus platyops alebo z (gracilných) australopitekov.

Z druhu Homo rudolfensis sa podľa dnes prevažujúceho názoru nič nevyvinulo (slepá vývojová vetva), staršie sa skôr predpokladalo, že sa z neho vyvinul Homo ergaster. U autorov, ktorí  druh Homo rudolfensis neuznávajú, sa stráca v taxóne Homo habilis v širšom zmysle (Z druhu Homo habilis v širšom zmysle sa podľa skôr starších názorov vyvinul najmä Homo ergaster a možno Homo georgicus, od roku 2007 sa skôr predpokladá, že išlo o slepú vývojovú vetvu).

Iné projekty

Referencie a iné externé odkazy 
Wood, B.: Wiley-Blackwell Encycloepdia of Human Evolution, 2011
Groves 2004: http://arts.anu.edu.au/grovco/Human%20Evolution%20course.doc
Soukup, V.: Dějiny antropologie, 2005
 
Thurzo, M.: Evolúcia človeka, 1998  
Delson, E., Tattersall, I., Couvering, J. A. Van, Brooks, A. S.: Encyclopedia of Human Evolution and Prehistory, 2000 
Drobyševskij, S. V.: Kompleksnyj analiz filogenetičeskich vzaimootnošenij plio-plejstocenovych gominoidov po kraniologičeskim, osteologičeskim i paleonevrologičeskim dannym, 2003 http://www.antropos.msu.ru/soviet/DrobishevskySV.pdf

Homo